Ma vergiftig glo eie babaArgieffoto ŉ 30-jarige vrou van Noordwes wat na bewering haar eie babadogtertjie vergiftig het, het Donderdag in die Zeerust-landdroshof op aanklag van moord verskyn. Lt.kol. Amanda Funani, woordvoerder van die polisie, het gesê die vrou is Dinsdag in hegtenis geneem in verband met die moord op haar eenjarige baba. Volgens Funani kry die vrou glo finansieel swaar en het sy gesukkel om na haar baba om te sien. Sy het na bewering ŉ gifstof aan haar baba gegee. Toe sy besef dat die dogtertjie nie beweeg nie, het sy haar ma gebel. Die ouma het haar met die baba na ŉ plaaslike hospitaal gehaas, waar die baba dood verklaar is. Funani sê die polisie is ontbied en die beskuldigde het glo aan die polisie erken dat sy die baba vergiftig het. Sy is gevolglik in hegtenis geneem. Die vrou sal in polisieaanhouding bly tot volgende Donderdag wanneer sy weer in die hof sal verskyn.